觀杭州鈐轄歐育刀劍戰袍
作者：蘇軾
朝代：宋

paragraphs: 青綾衲衫暖襯甲，紅線勒帛光遶脇。
禿襟小袖雕鶻盤，大刀長劍龍蛇柙。
兩軍鼓譟屋瓦墜，紅塵白羽紛相雜。
將軍恩重此身輕，笑履鋒鋩如一插。
書生只肯坐帷幄，談笑毫端弄生殺。
叫呼擊鼓催上竿，猛士應憐小兒黠。
試問黄河夜偷渡，掠面驚沙寒霎霎。
何如大艦日高眠，一枕清風夢苕霅。